2.1 ปัจจัยความเสี่ยง

แม้ว่าในปี 2547 เศรษฐกิจของประเทศยังมีอัตราการเติบโตค่อนข้างดี
เป็นผลมาจากการส่งออกขยายตัวสูงและดอกเบี้ยมีอัตราต่ำ
รวมทั้งรัฐบาลส่งเสริมให้มีการใช้จ่ายและการบริโภคภายในมากขึ้น อย่างไรก็ดี สถานการณ์ต่างๆ
ทางเศรษฐกิจและสังคมสามารถเปลี่ยนแปลงได้ตลอดเวลา บริษัทฯ ตระหนักถึงปัจจัยเสี่ยงต่างๆ
ที่อาจเกิดขึ้นได้เสมอทั้งปัจจัยที่เกิดจากภายในองค์กรและปัจจัยภายนอกที่ไม่สามารถควบคุมได้
โดยมีการวิเคราะห์ติดตามและกำหนดมาตรการควบคุมความเสี่ยงอย่างเหมาะสม
เพื่อให้กิจการของบริษัทฯ เติบโตอย่างยั่งยืนและมั่นคง

(1) ความเสี่ยงในการประกอบธุรกิจ

(ก) ความเสี่ยงจากการลงทุนสร้างบ้านก่อนขาย

บริษัทฯประกอบธุรกิจอสังหาริมทรัพย์ ธุรกิจหลักเป็นการสร้างบ้านจัดสรรเพื่อขายในปี 2547
บริษัทฯได้เริ่มนำนโยบายสร้างบ้านก่อนขายมาใช้ควบคู่กับการสร้างบ้านตามที่ลูกค้าจองซื้อ(บ้านสั่งสร้าง)
จากการที่ได้ทำการสร้างบ้านก่อนขายส่งผลให้ต้องใช้เงินลงทุนล่วงหน้าในการก่อสร้างบ้านสูงมากขึ้นกว่าเดิม
เนื่องจากไม่ได้รับเงินจากลูกค้ามาเป็นเงินทุนหมุนเวียนในระหว่างก่อสร้าง
บริษัทฯจึงมีความเสี่ยงจากการที่ยังไม่สามารถขายบ้านที่สร้างเสร็จทั้งหมดได้ในเวลาที่กำหนดไว้อันจะส่งผลให้มีภาระดอกเบี้ยเพิ่มขึ้นจากการต้องใช้เงินกู้ยืมในปริมาณสูง
ซึ่งจะส่งผลกระทบต่อสภาพคล่องและความสามารถในการทำกำไร

อย่างไรก็ดีได้มีการศึกษาพฤติกรรมผู้บริโภคโดยการสำรวจและสอบถามความคิดเห็นของลูกค้าที่เข้าเยี่ยมชมโครงการ
ในด้านความเหมาะสมของแบบบ้าน ราคาบ้าน ขนาดที่ดิน และอื่นๆ
รวมทั้งใช้ข้อมูลการขายโครงการในอดีตในการวิเคราะห์ความต้องการของลูกค้าเพื่อที่จะได้สร้างบ้านที่ตรงกับความต้องการและความพึงพอใจของลูกค้ามากที่สุด
จะทำให้สามารถขายบ้านสร้างเสร็จก่อนขายได้มากและเร็วขึ้น
รวมทั้งการกำหนดกลยุทธ์ในการส่งเสริมการจำหน่ายที่คาดว่าจะได้ผลดีต่อไป

(2) ความเสี่ยงทางด้านการก่อสร้าง

(ก) การขออนุญาตจัดสรร

โครงการสัมมากรรังสิต คลอง 7 ประสบปัญหาเรื่องการขออนุญาตระบายน้ำลงคลองรังสิต
ซึ่งอยู่ระหว่างการพิจารณาและรอใบอนุญาตจากกรมชลประทาน
หากได้ใบอนุญาตล่าช้าก็จะทำให้ได้ใบอนุญาตจัดสรรที่ดินล่าช้า
ซึ่งจะเป็นผลให้การก่อสร้างบ้านเพื่อขายล่าช้าไปด้วย แต่บริษัทฯก็ได้จัดเจ้าหน้าที่เพื่อ
เร่งรัดติดตามแก้ไขปัญหาที่เกิดขึ้นอย่างใกล้ชิดแล้ว

(ข) ความเสี่ยงเกี่ยวกับการขาดแคลนวัสดุและแรงงานในการก่อสร้าง

ในปี 2547 มีการแข่งขันในธุรกิจสูงทำให้มีการก่อสร้างเพิ่มขึ้นมาก
ส่งผลให้ความต้องการวัสดุและแรงงานในการก่อสร้างเพิ่มขึ้น
ความต้องการที่เพิ่มขึ้นอาจนำไปสู่ปัญหาการขาดแคลนวัสดุและแรงงานในการก่อสร้างและส่งผลให้ราคาของวัสดุก่อสร้างปรับตัวเพิ่มขึ้น
ปัญหาการขาดแคลนวัสดุและแรงงานในการก่อสร้างและต้นทุนการก่อสร้างที่ปรับตัวเพิ่มขึ้น
จะส่งผลกระทบต่อต้นทุนให้สูงขึ้น ในขณะที่ราคาขายไม่สามารถปรับเพิ่มในสัดส่วนของต้นทุนที่เพิ่มได้
ทำให้อัตราส่วนของกำไรลดลง อย่างไรก็ตามบริษัทฯ ก็ได้จัดเตรียมวางแผนติดต่อ
ผู้ขายวัสดุก่อสร้างและผู้รับเหมาก่อสร้าง
เพื่อกำหนดปริมาณและราคาที่เหมาะสมไว้เพื่อเป็นการลดความเสี่ยงไว้แล้ว

(3) ความเสี่ยงทางด้านการเงิน จากอัตราดอกเบี้ยเพิ่มขึ้น

การเปลี่ยนแปลงของอัตราดอกเบี้ยจะมีผลกระทบต่อผลการดำเนินงานของบริษัทฯ
โดยตรงในกรณีที่อัตราดอกเบี้ยสูงขึ้นจะส่งผลกระทบ ทำให้ความสามารถของผู้ซื้อลดลง
ส่งผลให้ความต้องการบ้านลดลงด้วย นอกจากนั้นยังมีผลทำให้ภาระดอกเบี้ยจ่ายเพิ่มขึ้น
เนื่องจากบริษัทฯ มีเงินกู้ยืมระยะยาวจากสถาบันการเงินในจำนวนที่มีสาระสำคัญ
เพื่อป้องกันปัญหาดังกล่าว บริษัทฯได้ติดต่อสถาบันการเงิน
เพื่อร่วมกันพิจารณามาตรการและวิธีปฏิบัติที่เหมาะสมในการชะลอไม่ให้อัตราดอกเบี้ยในส่วนที่ลูกค้าและบริษัทฯ
จะกู้ยืมมีอัตราสูงอย่างรวดเร็วจนเป็นปัญหามากเกินไป